stanford-oval/wikipedia huggingface dataset:
אדולף בורי

אדולף אדוארד בורי (באנגלית: Adolph Edward Borie;‏ 25 בנובמבר 1809 – 5 בפברואר 1880) היה סוחר ופוליטיקאי אמריקאי, שכיהן לתקופה קצרה בשנת 1869 כמזכיר הצי של ארצות הברית בממשלו של הנשיא יוליסס ס. גרנט. בורי נולד בפילדלפיה לאביו שהיה בעל עסק מצליח. לאחר שסיים את לימודיו באוניברסיטת פנסילבניה הוא יצא ב-1825 למסע מעבר לים ושב לארצות הברית ב-1828 כדי להיכנס לעסק של אביו. כתומך של המפלגה הוויגית העדיף בורי הנהגת פיקוח על מחירים, זאת לטובת האינטרסים העסקיים שלו ברחבי העולם. בהמשך הצטרף בורי לשורות המפלגה הרפובליקנית ותמך במועמדותו של אברהם לינקולן לנשיאות. עם פרוץ מלחמת האזרחים תמך בורי במאמצי המלחמה של האיחוד והיה לשותף קרוב של הגנרל יוליסס ס. גרנט. ב-1868, כאשר נבחר גרנט לנשיאות, הוא מינה את בורי כמזכיר הצי בקבינט שלו. בורי כיהן בתפקיד חודשים ספורים ופרש מתפקידו לאחר שטען שמשרתו תובענית יתר על המידה ושבריאותו רופפת. במהלך כהונתו הקצרה כמזכיר הצי פעל בורי באופן שנוי במחלוקת לשינוי שמותיהן של ספינות רבות של הצי ולמעשה העביר את הניהול דה פקטו של מחלקת הצי לידיו של אדמירל דייוויד פורטר. בורי נודע בשל תמיכתו במאבקם של הפועלים ליום עבודה של שמונה שעות במספנות הצי בברוקלין ובשל הפסקת ההפרדה הגזעית במספנות הצי בוושינגטון די. סי., כאשר הוא אפשר לפועלים האפרו-אמריקאים לעבוד לצדם של הפועלים הלבנים. לאחר פרישתו שב בורי לעסקיו הפרטיים. הוא המשיך להיות ידיד קרוב של גרנט והתלווה אליו במסעו העולמי המפורסם שהחל ב-1877 ושב לארצות הברית ב-1879. לאחר שבריאותו התרופפה לאחר שובו מהמסע הוא נפטר ב-1880 ונטמן בפילדלפיה.
קורות חייו

אדולף בורי נולד ב-25 בנובמבר 1809 בפילדלפיה כבן בכור למשפחה בת 12 ילדים. אביו היה ג'ון ג'וזף בורי, מהגר צרפתי שמוצא משפחתו היה מבורדו, סוחר ותעשיין שהתיישב בפילדלפיה. אמו, סופיה בובו, הייתה פליטה מהאיטי, בתו של בעל מטעים עשיר שנמלט לארצות הברית בעקבות מרד העבדים בהאיטי.
בורי למד באוניברסיטת פנסילבניה וסיים את לימודיו שם ב-1825 בגיל 16. בגיל 24 הוא יצא למסע באירופה והשלים את לימודיו בפריז. ב-1828, לאחר שובו ממסעו, הוא החל לעבוד בעסק המצליח של אביו "מקיין בורי ושות'" במהלך שלושים שנות הקריירה העסקית של בורי היו משי ותה סוגי הטובין הנסחרים ביותר בעידן ספינות הקליפר. החברה של בורי, שמרכזה היה בפילדלפיה, סחרה עם מקסיקו, הקריביים והמזרח הרחוק. בורי היה חלוץ בפעולות שדלנות בחוגי הממשל הפדרלי למתן סיוע דיפלומטי וימי לצורך הגנה על הסחר הבינלאומי. היקף עסקיו של בורי היה עצום. בשנים 1857–1858, בתקופת מלחמת האופיום השנייה, נגרם נזק של 100,000 דולר לעסקיו של בורי. בין השנים 1848–1860 כיהן בורי כנשיא הבנק למסחר והיה חבר הדירקטוריון בכמה עסקים מובילים בפילדלפיה.
ב-23 במאי 1839 נשא בורי לאישה את אליזבת דנדס מקיין. אליזבת הייתה צאצאית של דייוויד הראשון, מלך סקוטלנד. לזוג לא נולדו ילדים.
קריירה פוליטית

לפני פרוץ מלחמת האזרחים הייתה פעילותו הפוליטית של בורי מצומצמת מאוד. הוא היה תומך של המפלגה הוויגית ודגל בפרוטקציוניזם. ב-1843 הוא שימש כקונסול דיפלומטי בבלגיה. כאשר התפרקה המפלגה הוויגית באמצע שנות ה-50 של המאה ה-19, היה בורי לחבר במפלגה הרפובליקנית.
קריירה פוליטית > מלחמת האזרחים

בבחירות לנשיאות של 1860 תמך בורי במועמד הרפובליקנים, אברהם לינקולן. עם פרוץ מלחמת האזרחים הוא תמך בהתלהבות באיחוד. הוא היה המייסד וסגן הנשיא של "ליגת האיחוד" (Union League) של פילדלפיה והוביל את מאמצי הגיוס וההצטיידות של כמה רגימנטים. ליגה זו הייתה בעלת חשיבות לאומית והשפיעה על ערים נוספות להקים ארגונים דומים לתמיכה במאמץ המלחמתי של האיחוד כנגד הקונפדרציה. במהלך המלחמה נוצרו קשרים הדוקים בין בורי לבין הגנרל יוליסס ס. גרנט.
קריירה פוליטית > מזכיר הצי

ב-5 במרץ 1869, עת החל את כהונתו כנשיא, מינה גרנט את בורי לתפקיד מזכיר הצי בקבינט שלו. גרנט נהג למנות אנשים שלא נבחרו בבחירות או ידידים אישיים. לאיוש הקבינט הראשון שלו הוא לא ביקש עצה מסנאטורים למינויים שביצע, בין השאר מתוך שיקולים של אחדות לאומית ובין השאר על רקע עברו הצבאי שהוביל אותו לבחור את חברי הקבינט שיהיו כפופים אליו. כמה מהאישים שהוא מינה כחברי הקבינט שלו היו יוצאי דופן, כשהבולטים מביניהם היו מזכיר המדינה המילטון פיש, מזכיר האוצר בנג'מין בריסטו והתובע הכללי אלפונזו טאפט. אך בשלבים הראשונים של הרכבת הקבינט ב-1869, היו השיקולים למינויים הרי גורל. בורי התיידד עם גרנט בעת ביקור שזה ערך בפילדלפיה. גרנט חש שהוא חייב להיטיב עם בורי ועם הרפובליקנים ב"מדינות המפתח" והכריז שהוא ימנה לקבינט שלו אדם מפנסילבניה. כאשר לחצו עליו לגלות פרטים ("האם זה חבר המנגנון הרפובליקני בהנהגתו של סיימון קמרון?), השתלט על גרנט חוש ההומור שלו והוא נעשה מסתורי ואמר שמדובר על "אדם מפילדלפיה".
שאלת זהותו של אותו "אדם מפילדלפיה" טרדה את מנוחת הציבור, אך חשיפת שמו של בורי התקבלה בתדהמה. איש לא שמע את שמו מחוץ לגבולות פילדלפיה. בורי גילה עניין מועט בחיי הציבור והודה בגלוי שאדמירל דייוויד פורטר יהיה זה שינהל בפועל את מחלקת הצי.
קריירה פוליטית > מזכיר הצי > המחלוקת על שינוי שמות הספינות

בורי סלד מהשמות האינדיאנים של ספינות הצי בתקופה של טרום מלחמת האזרחים, ובמהלך תקופת כהונתו הקצרה כמזכיר הצי הוא דאג לשינוי שמותיהם של כלי שיט רבים כך שישאו שמות של מדינות האיחוד, דמויות מהמיתולוגיה היוונית והמיתולוגיה הרומית, או שמות שהביעו כוח ועוצמה. בין הספינות שבורי בחר את שמותיהן היו הפריגטה שנקראה USS Wampanoag ושמה שונה ל"פלורידה", ספינת נהרות ששמה היה USS Winnebago ושונה ל"קנטאור" וספינה נוספת ששמה שונה ל"טורנדו". הציבור הגיב ההלם על שינויים אלו, על רקע העובדה שעל פי המסורת ניתנו לספינות שמות אמריקאים. יורשו של בורי בתפקיד, ג'ורג' רובסון, החזיר לרוב הספינות הללו את שמותיהן המקוריים. באופן אירוני, לבורי, כתושב פילדלפיה, היה קשר עם העיירה מניונק (כיום פרבר של פילדלפיה), ואחת הספינות הללו הייתה ה-USS Manayunk שהוחלף ששמה שונה על ידי בורי עשרה ימים לפני סיום כהונתו ל-USS Ajax ולא הוחזר לה על ידי רובסון. השם שניתן לספינה זו על ידי בורי נלקח משמו של איאס, דמות מן המיתולוגיה היוונית ובנו של טלאמון.
קריירה פוליטית > מזכיר הצי > יום עבודה של שמונה שעות

ב-29 במאי 1869 הודיע בורי על הנהגת תשלום מלא עבור יום עבודה של שמונה שעות במספנות הצי בברוקלין. הפועלים במספנה קיבלו תשלום רטרואקטיבי מה-19 במאי על סמך ההנחיות החדשות. בורי העביר הנחיות מדויקות בנוגע לשעות העבודה, שעל אף שנועדו להקל על העובדים, הן עוררו בקרבם מורת רוח בשל אופיין הדייקני. העובדים נדרשו להתייצב במקום עבודתם בשעה 7:45 בבוקר, להתחיל את יום עבודתם בשעה 8:00 ולסיימו בשעה 17:00, כולל הפסקת צהריים משעה 12:00 ועד השעה 13:00.
קריירה פוליטית > מזכיר הצי > ביטול ההפרדה הגזעית

במהלך כהונתו הקצרה של בורי כמזכיר הצי, הייתה ארצות הברית בעיצומה של תקופת השיקום שבאה בעקבותיה של מלחמת האזרחים. התיקון ה-13 וה-14 לחוקת ארצות הברית העניקו, בהתאמה, חופש מעבדות וזכויות אזרח מלאות לאפרו-אמריקאים. כאשר ביקשו הלבנים בכל רחבי ארצות הברית להשאיר את השחורים במצב דומה לעבדות ולהפרידם מן החברה הלבנה באמצעים אלימים או בכפייה, התעוררה מחלוקת ציבורית. קבוצות נשים בהנהגתן של סוזן ב. אנתוני ואליזבת קיידי סטנטון נאבקו גם הן להשוואת השכר בין גברים לנשים וכן למען זכויות אזרח, שוויון זכויות בנישואים ובחינוך וזכות בחירה לנשים. ביוני 1869, החודש האחרון לכהונתו כמזכיר הצי, הורה בורי על ביטול ההפרדה הגזעית כך שהתאפשר לפועלים האפרו-אמריקאים לעבוד לצד הפועלים הלבנים. ב-17 ביוני הודתה "אגודת הנשים העובדות" (Working Women's Association) לבורי על צעדו זה.
קריירה פוליטית > מזכיר הצי > התפטרותו

ב-25 ביוני 1869 התפטר בורי מתפקידו ללא כל רעש תקשורתי לאחר שכיהן שלושה וחצי חודשים כמזכיר הצי. לא ניתן שום הסבר רשמי להתפטרות למעט נימוקים בריאותיים, העומס שנדרש מבורי לניהול מחלקתו ורצונו לשוב לעסקיו הפרטיים. הידיעה על מועמדתו של ג'ורג' רובסון כמחליפו של בורי התקבלה בתדהמה בקרב הציבור, לאחר שדבר התפטרותו של בורי אפילו לא פורסם. בדומה לבורי, גם רובסון לא היה ידוע מחוץ לגבולות מדינתו, ניו ג'רזי. גם הפעם לא ביקש הנשיא גרנט עצה מחברי הסנאט כאשר תר אחר מועמד מנוסה שינהל את מחלקת הצי.
שנותיו האחרונות

בורי שב לפילדלפיה וחידש את פעילותו העסקית. בשנים האחרונות לקריירה העסקית שלו הוא גילה עניין ברכבות ובעסקים פיננסיים. הוא נודע כפטרון של האומנויות ונותר ידיד קרוב לנשיא גרנט ואף התלווה אליו במהלך סיור שערך ברחבי העולם בשנים 1877-1879. מסע זה סחט את כוחותיו של בורי וגבה ממנו מחיר בריאותי. ב-5 בפברואר 1880, זמן קצר לאחר שובו לפילדלפיה מהמסע עם גרנט, נפטר אדולף בורי. צי ארצות הברית הנציח אותו בקריאת משחתת על שמו שנכנסה לשירות ב-1920 והוטבעה ב-1943 עקב נזק שנגרם לה מפגיעת צוללת גרמנית. משחתת נוספת בצי הוכנסה לשירות ב-1944 ושירתה עד 1972, עת הועברה לידי הצי הארגנטינאי.
הערות שוליים

↑  "The Eight-Hour Law in the Brooklyn Navy-Yard". New York Times. New York. May 30, 1869.
↑  "Labor Movements Workingwoman's Association". New York Times. New York. June 18, 1869.
↑  John Russell Young (c. 1879). Around the World with General Grant. In 2 vols. New York: American News Co.
↑  USS BORIE (DD-215) - NavSource Naval Histor
↑  USS BORIE (DD-704) - NavSource Naval History
| --- | --- |
בקרת זהויות :  LCCN: nr93036620  NARA: 10573734  SNAC: w6vt2kw9  ULAN: 500449416  VIAF: 22018345   WorldCat (עם VIAF): 22018345 
בורי בהודו במסע בו הוא התלווה לנשיא גרנט בשנים 1877–1879
Zap group

| --- | --- |

 נתונים כלליים
 מייסדים:  מוריס קאהן ושמואל מיתר
 תקופת הפעילות:  1968–הווה (כ־56 שנים)
 חברת אם:  זברה הולדקו בעמ
 מיקום המטה:  רחוב הסיבים 25, פתח תקווה
 בעלות:  זברה הולדקו בע"מ
 מוצרים עיקריים:  אתרי אינטרנט
 יו"ר:  זהבית כהן
 מנכ"ל:  רמי חזן
 עובדים:  550 מתוכם 450 עובדי חברה
  
 www.zapgroup.co.il
 
מדריך דפי זהב לשנת 1970 באזור תל אביב והמרכז
זאפ גרופ בע"מ, המוכרת גם בשם zap Group, היא חברה פרטית ישראלית המנהלת למעלה מ-20 אתרי תוכן ופורטלים העוסקים בתחומים שונים. אתרי הקבוצה כוללים את: zap דפי זהב, zap השוואת מחירים, Zap Rest, מתחתנים, zap דוקטורס, משפטי ועוד.
הקבוצה מציעה לגולשים גישה להשוואת מחירים, מחירונים, פורומים של מומחים, כלים להזמנת שולחן במסעדה, קביעת תור ועוד.
תולדות הקבוצה

הקבוצה החלה את דרכה כחברת דפי זהב בשנת 1968 והפיקה מדריכי טלפון בפריסה ארצית עם מידע על עסקים בחלוקה לסיווגי ובפריסה גאוגרפית.
החברה הוקמה בהמשך להחלטת משרד התקשורת להעניק לה זיכיון להפקת מדריכי טלפון ארציים. מייסדי החברה: מוריס קאהן ושמואל מיתר.
בתקופה זו פעלה החברה מבית הדר דפנה בתל אביב ושלושת המדריכים הראשונים שהוצאו לאור היו: חיפה והצפון, תל אביב והמרכז, ירושלים והדרום.
בשנת 1970 יצא לאור המדריך הראשון.
בשנות ה-70–90 עסקה החברה בפרסום במדיה המודפסת בלבד.
בשנת 1999 הוקם אתר האינטרנט של דפי זהב והחברה החלה במכירת אתרי אינטרנט לעסקים.
בשנת 2005 החלה החברה לבצע רכישות של אתרי תוכן באינטרנט. הראשון מביניהם היה זאפ.
בשנת 2006 הציגה דפי זהב את אתר האינטרנט שלה.
בשנת 2007 דפי זהב השיקה שירות סלולרי בשם 2580* למציאת בתי עסק ובעלי מקצוע.
בשנת 2009 הושקה אפליקציה לאתר דפי זהב.
בשנת 2011 הגדירה מחדש את האסטרטגיה ועשתה שינוי מיתוגי תחת המותג זאפ שמלווה את כל אתרי הקבוצה.
בשנת 2013 הקבוצה הפסיקה להפיק את מדריכי דפי זהב המודפסים, בד בבד עם המשך שדרוג וקידם הפלטפורמות הדיגיטליות של הקבוצה.
להרחבת פעילותה באינטרנט רכשה החברה שיעורי אחזקה שונים בחברות המפעילות את האתרים הבאים:
zap - אתר להשוואת מחירים באינטרנט שינה שמו ל-zap השוואת מחירים
rest - אתר מסעדות
משלוחים שופ - פורטל מסעדות להזמנות מקוון (ב-2011)
mishpati - פורטל בתחום המשפטי
mitchatnim - קטלוג מידע לארגון חתונה
doctors - פורטל הבריאות לקהל הרחב (ב-2008)
ilimudim - פורטל לימודים אקדמיים
zap travel - השוואת מחירי תיירות
professor - פורטל לסטודנטים
madas – לוחות דירות, דרושים ויד שנייה
Weekend - אינדקס צימרים ואטרקציות בישראל
שבוז - פורטל מתגייסים, חיילים ומשתחררים.
ב–2004 רכשה קרן מרקסטון את הקבוצה, לפי שווי של כ–110 מיליון דולר, וב–2007 מכרה את הקבוצה תמורת 125 מיליון דולר לקרן האוסטרלית בבקוק אנד בראון. ב–2009 נקלעה זאפ למצוקת נזילות, ולא עמדה בהתחייבויות של כ–350 מיליון ש"ח לבעלי האג"ח שלה ושל 160 מיליון ש"ח לבנק הפועלים, וב–2010 עברה השליטה בה לידי נושיה.
בשנת 2010 חברת זאפ קנו את חברת Wisebuy שבבעלותה אתר האינטרנט לצרכנות Wisebuy הכולל סקירות מוצרים, מדריכי קנייה שונים ומנוע השוואה בין מוצרים.
הקבוצה נוהלה שנים רבות על ידי ניר למפרט, ועם פרישתו ב-2015 מונה אילן צחי למנכ"ל קבוצות זאפ ודפי זהב. במאי 2015 רכשה קרן AMI, שבניהולה של זהבית כהן, את zap Group, תמורת 145 מיליון ש"ח. באפריל 2021 נמכרה zap Group לחברת פורמולה מערכות תמורת 240 מיליון ש"ח בתוספת 60 מיליון ש"ח המותנים בביצועים עתידיים.
אתרי הקבוצה > zap דוקטורס

| --- | --- |
סמליל zap דפי זהב
 סוג:  אתר אינטרנט
 תקופת הפעילות:  1998–הווה (כ־26 שנים)
 בעלות:  קבוצת "Zap Group"
 שירותים עיקריים:  פורטל אינטרנט בנושא בריאות
 www.doctors.co.il
 
זאפ דוקטורס (באנגלית: Zap Doctors) הוא אתר אינטרנט שהושק בשנת 1998 והיה פורטל הבריאות הראשון ברשת הישראלית. הפורטל הוא חלק מקבוצת זאפ גרופ.
בשנת 2008 האתר נרכש חלקית על ידי חברת זאפ, (שנקראה אז דפי זהב). לאחר שלוש שנים קבוצת זאפ גרופ רכשה את האתר באופן מלא.
בשנת 2012 האתר שינה את שמו ל-zap doctors כחלק מתהליך כללי של מיתוג אתרי קבוצת זאפ.
האתר נשען על ארבעה רבדים עיקריים: אינדקסים, תוכן, פורומים ושירותים רפואיים לקהילה. בתחום התוכן, משלב האתר כתבות תוכן, ידיעות חדשותיות, מחקרים ומאמרים מקצועיים של רופאים, וכן מומחים מתחום הרפואה המשלימה ומטפלים מוסמכים לבריאות הנפש.
לצד התוכן מונה המערכת המקצועית של האתר כ-600 פורומים, המנוהלים על ידי רופאים ומטפלים. פורומים אלו מאפשרים לגולשים להתייעץ עם רופאים בכירים בנושאים מגוונים, החל מרפואת עור, נשים, ילדים, עיניים, גיל המעבר (אצל גברים ונשים), כירורגיה פלסטית, וכלה בכושר גופני, תזונה, דיאטות ותחומים רבים אחרים.
באתר ניתן למצוא גם מחשבוני בריאות, מתכוני דיאטה, בדיקת תקינות ראייה מקוונת, אנציקלופדיה רפואית.
באתר קיים מאגר מידע אינטרנטי, לאיתור רופאים, תרופות ומוצרים, לאיתור הרופאים המיומנים ביותר בביצוע מאות הליכים רפואיים, השכיחים ביותר, כגון: צנתור, ניתוח בקע, ניתוח מעקפים ועוד.
אתרי הקבוצה > zap השוואת מחירים

| --- | --- |

 סוג:  אתר אינטרנט
 תקופת הפעילות:  2000–הווה (כ־24 שנים)
 בעלות:  קבוצת "Zap Group"
 שירותים עיקריים:  השוואת מחירים באינטרנט
 www.zap.co.il
 
zap השוואת מחירים הוא אתר אינטרנט ישראלי מקבוצת "zap Group", להשוואת מחירים באינטרנט בצורה מקוונת.
האתר נוסד בשנת 2000 על ידי איתמר גלילי מקיבוץ רמת הכובש בשם "zap", הקיבוץ גם היה המשקיע והבעלים העיקרי של האתר.
בשנת 2005 רכשה חברת דפי זהב את האתר מקיבוץ רמת הכובש, ומאז הוא בבעלותה. במהלך שנת 2012 עברה zap מיזוג עם דפי זהב ושאר החברות הבנות בבעלותה, ויחד הושקו מחדש כקבוצה תחת השם zap group, והשם של האתר להשוואת מחירים שונה ל"zap השוואת מחירים".
באתר ניתן להשוות בין מחיריהם של מאות אלפי מוצרים המוצגים על ידי יותר מ-1,000 חנויות מקוונות. בנוסף, ניתן גם לעדכן חוות דעת ולדרג מוצרים וחנויות לטובת קהל הצרכנים המבקר באתר (מעל 2 מיליון גולשים מדי חודש).
הכנסות האתר מגיעות מהקלקות על המוצרים בהשוואת המחירים. בעלי האתרים המוכרים את המוצרים משלמים עבור כל הקלקה שמתבצעת על קישור למוצר באתר שלהם. כמו כן אתר zap מוכר שטחי פרסום, כגון באנרים.
בנוסף להשוואת מחירי מוצרים מפעילה zap גם אתרים להשוואת מחירים בתחום התיירות zap travel והשוואת דילים יומיים zap deal.
ביולי 2014 פרסם מנהל האתר, אלון רז, כי האתר יהפוך בקרוב לאתר סחר מקוון ויהיה ניתן לרכוש דרכו ישירות מוצרים ולא רק להשוות מחירים.
בנוסף האתר Wisebuy שייך לקבוצת זאפ אשר בוחן וסוקר מוצרים טכנולוגים לאתר קיים ערוץ יוטיוב אותו מפעיל שחר שושן שמפרסם סקירות וידאו בנוסף לסקירות הכתובות באתר
הערות שוליים

1 2  מיכאל רוכוורגר, עסקה שנייה לקרן החדשה של זהבית כהן: רכשה את זאפ תמורת 145 מיליון שקל, באתר הארץ, 30 במאי 2015
↑  גולן חזני, פורמולה רוכשת את זאפ מקרן איפקס ב-300 מיליון שקל, באתר כלכליסט, 6 באפריל 2021
↑  יואב אבן, ‏למצוא רופא - באמצעות האינטרנט, באתר ‏מאקו‏, 20 בנובמבר 2013
↑  מירי מיכאלי, חדש באינטרנט: אבחון מחלות לפי סימפטומים, באתר nana10‏, 11 בספטמבר 2011
↑  שלומית לן, ‏תכירו את איתמר: הקים את אתר זאפ - ועכשיו מתחרה בו, באתר גלובס, 12 באוגוסט 2011
↑  zap travel
↑  zap deal
↑  יאיר מור, ‏בקרוב: לקנות ישר מזאפ, באתר ‏מאקו‏, 22 ביולי 2014
↑  אתרי הקבוצה | zap group, באתר www.zapgroup.co.il
Wolfenstein: The New Order

| --- | --- |

 כללי
 תאריך הוצאה:  20 במאי 2014
 סוגה:  משחק פעולה-הרפתקאות, משחק ירי בגוף ראשון
 מספר שחקנים:  1–1
 פיתוח:  MachineGames
 הוצאה לאור:  Bethesda Softworks 
 ארץ מקור:  ארצות הברית 
 שפות:  אנגלית 
 הפצה:  Bethesda Softworks
 עיצוב:  ג'רק גוסטפסון
 סדרה:  Wolfenstein
 דרישות תוכנה
 מנוע משחק:  id Tech 5
 מצבי משחק:  שחקן יחיד
 דירוג:  +18\Mature
 פלטפורמות:  Microsoft Windows פלייסטיישן 3 פלייסטיישן 4 Xbox 360  Xbox One
 המשחק הקודם:  Wolfenstein
 המשחק הבא:  Wolfenstein: The Old Blood 
 דרישות מערכת
 מעבד:  Core 2 Duo E8200 או AMD Phenom II X2 545 (מומלץ: Intel Core i7-930 or AMD Phenom II X6 1090T)
 זיכרון:  3GB (מומלץ: 4GB)
 כרטיס מסך:  Nvidia GTS 250 OR AMD Radeon HD 6670 (מומלץ: Nvidia GeForce GTX 460 or AMD Radeon HD 6850)
 מקום פנוי:  50 ג'יגה בייט
 מערכת קול:  תואמת DirectX 11
 בקרים:  מקלדת, עכבר עם יותר מ2 כפתורים
 www.wolfenstein.com
 
Wolfenstein: The New Order (בעברית: וולפנשטיין: הסדר החדש) הוא משחק פעולה מז'אנר ירי בגוף ראשון אשר פותח על ידי חברת MachineGames והופץ על ידי Bethesda Softworks ב-20 במאי 2014 למחשב האישי, פלייסטיישן 3 ו-4, Xbox 360 ו Xbox One. המשחק הוא הכותר השביעי בסדרת Wolfenstein הוותיקה (שידועה בסלנג בעברית גם בתור "הטירה הנאצית") והוא משחק ההמשך למשחק הקודם בסדרה משנת 2009. המשחק מתרחש בהיסטוריה אלטרנטיבית בשנות ה-60 של המאה ה-20, במציאות בה גרמניה הנאצית ובעלות בריתה ניצחו במלחמת העולם השנייה, ועוקב אחרי גיבור הסדרה, ויליאם "בי. ג'יי." בלאזקוביץ, במאמציו להילחם בנאצים ולמנוע את שליטתם בעולם.
זהו משחק הביכורים של MachineGames, חברה קטנה משוודיה שפיתחה את המשחק אחרי שקנתה את הזיכיון מהמפתחים המקוריים של הסדרה, id Software. הפיתוח החל עוד ב-2010 מיד לאחר ש MachineGames קנתה את הזכויות על הזיכיון. המשחק מעוצב בסגנון פעולה-ירי בגוף ראשון אשר נותן דגש על משחקיות מהירה וניסיון "להחזיר" את הרוח שאפיינה את המשחקים הקלאסיים של Id software, בניגוד למשחקים קודמים בזיכיון, העלילה פותחה אחרת בכך שתכלול גם התפתחות של הדמויות במשחק, במיוחד של הדמות הראשית (בלאזקוביץ'), במטרה לעורר התעניינות אצל גיימרים וגם כדי לתת לגיבור גוון יותר "הירואי" מאשר במשחקים קודמים. כמו כן, החלטותיו של השחקן במהלך המשחק ישפיעו על מהלך המשחק בהמשך.
עם שחרורו, המשחק זכה לביקורות חיוביות מאוד והיה מועמד לתארים רבים ביניהם "משחק השנה של 2014" ו"משחק היריות הטוב ביותר של השנה". למשחק יצאה במאי 2015 חבילת הרחבה בשם Wolfenstein: The Old Blood שהיא בעצם פריקוול למשחק.
משחקיות

המשחק הוא משחק יריות בגוף ראשון, קרי: השחקן מתבונן על עולם המשחק מנקודת מבטו של הגיבור. המשחקיות היא ליניארית ברובה, מורכבת מ-15 פרקים (Chapters) וכדי להתקדם בהם השחקן נדרש להרוג אויבים ובחלקם גם לפתור חידות, למצוא חפצים, ולקיים אינטראקציה בין דמויות שונות במשחק. את רוב המשימות השחקן יבצע לבדו, אך לפעמים הוא ימצא עזרה בדמות חבר או שניים שיעזרו לשחקן בחלק מהמשימה. בניגוד למשחק הקודם (ולהרבה כותרים גדולים מהשנים האחרונות), יש לאסוף ערכות-רפואה כדי לחדש את בריאות השחקן כאשר הוא נפצע, ושריון כדי לעזור להגן על נקודות החיים של השחקן. בניגוד למשחק הקודם נקודות החיים של השחקן לא מתחדשות כעבור זמן; נקודות החיים הכוללות של השחקן מחולקות למקטעים בני 20 נקודות חיים כל אחד, והן מתחדשות עד לסף של אותו המקטע שנפגע. לדוגמה, שחקן שנקודות החיים שלו ירדו ל-75 כתוצאה מפגיעה כלשהי, בריאותו תחודש עד לסף של המקטע - 80, וכדי להתרפא אל מעבר לכך השחקן חייב למצוא ערכת-רפואה (בדיוק כמו במשחקי העבר של איד). השחקן יכול להגדיל את כמות החיים המקסימלית עם שדרוגים שונים, ואף לעבור את מכסת החיים המקסימלית (מה שנקרא Overcharge); עם זאת, כרגע שכמות החיים עוברת את הרמה המקסימלית, כמות החיים של השחקן תרד עד לרמה המקסימלית (בדומה לאפקט של לקיחת Megahealth במשחק Quake 3).
את האויבים במשחק ניתן להרוג במגוון דרכים: הן פנים אל פנים מטווח אפס על ידי אביזר דוגמת סכין, הן על ידי התגנבות מאחור (Stealth Takedown) והן בקרבות ירי. לשחקן זמינים שפע של כלי נשק איתם השחקן יכול להרוג את אויביו: אקדחים, תת-מקלעים, אקדחים אוטומטיים (שילוב של תת-מקלע ואקדח שמופיע בשנות ה-60), רובי סער, רובי ציד אוטומטיים, רובי צלפים, רימונים, מקלעים וכלי נשק מבוססי לייזר. את רוב כלי הנשק ניתן להחזיק בשתי הידיים ובכך לירות סימולטנית בשני כלי הנשק על מנת להשיג כוח אש יותר גדול (על חשבון הדיוק). במהלך המשחק השחקן יכול לשדרג את כלי הנשק שלו: כך לדוגמה, השחקן יכול לחבר משגר טילים לתחתיתו של רובה סער, או רובה צלפים יכול להפוך לרובה פלזמה אוטומטי מבוסס לייזר. בין כלי הנשק הידועים במשחק נמנה גם "חותך לייזר", אביזר שבעזרתו ניתן לחתוך רשתות ופיסות מתכת, וניתן להחליף אותו בתותח לייזר (LaserKraftWerk) שהוא כלי נשק לכל דבר. את רוב השלבים השחקן מתחיל כשיש בידיו סכין ותותח הלייזר. האויבים במשחק נעים בין חיילים נאציים "פשוטים" וכלבי תקיפה משוריינים עד למכונות ענק רובוטיות. את החיילים הפשוטים ניתן להרוג בקלות בעזרת נשק קל כמו רובה סער או אקדח, אך אויבים יותר חזקים דוגמת חיילי-על (Supersoldaten) ורובוטים משוריינים ידרשו נשק יותר "רציני" כדי לטפל בהם; ישנם גם קצינים נאצים, חמושים בדרך כלל באקדח פשוט וניתן לזהותם על ידי Signal שהם משדרים למרחק, אך כאשר הם מזהים את השחקן הם עשויים לקרוא לתגבורת בדמות חיילים נאצים. לכן שחקן חכם יטפל קודם כל בקצינים אם הוא אינו מעוניין לראות את מספר אויביו מוכפל.
חידוש גדול במשחק לעומת משחקים קודמים הוא האפשרות להתחבא מאחורי מחסות, ובכך להשיב אש אל האויב מבלי להיפגע בצורה משמעותית.
קבלה וביקורות

לאחר יציאתו, המשחק זכה לביקורת חיובית ביותר, עם ממוצע של 84% לגרסת המחשב האישי באתר GameRankings ולממוצע של 81% ב־Metacritic. המבקרים שיבחו את הגרפיקה המתקדמת, אפשרויות הלחימה המתקדמות שכללו שימוש בהתגנבות, והאפשרות לירות מאחורי מחסות, כמו כן על השימוש המושכל והמעניין בהיסטוריה אלטרנטיבית ופיתוח הדמויות. עם זאת חלק מהמבקרים ציינו לרעה את הדגש שהושם על בלאזקוביץ על חשבון דמויות משנה אחרות וחשובות לא פחות, חלק טענו כי הגרפיקה של המשחק אינה מתיישרת עם המשחקים שיצאו באותה שנה, וחלק ביקרו את אורך החיים הקצר של המשחק שנבע בין היתר מחוסר במצב מרובה משתתפים למשחק. עם זאת, רוב המבקרים הסכימו כי המשחק עלה על ציפיותיהם - במיוחד שמדובר בכותר של זיכיון כגון Wolfenstein (כאשר הכותר הקודם אכזב יחסית וכשל בביקורות).
קבלה וביקורות > פרסים ומועמדויות

המשחק היה מועמד במספר טקסים ב-2014 למספר מועמדויות, ביניהן "משחק השנה" ו"משחק היריות הטוב ביותר", ובמספר תחרויות שכאלה דוגמת Classic Game Room Game of the Year Awards 2014 ו־Press Play TV's Game of the Year Awards 2014 הוא אף זכה בתואר "משחק השנה של 2014".
קבלה וביקורות > מכירות

שבוע לאחר שחרורו המשחק כבר הפך למשחק השני הנמכר ביותר בבריטניה נכון לשנת 2014, שני רק למשחק Titanfall. בארצות הברית היה המשחק למשחק השביעי הנמכר ביותר בין החודשים מאי-יוני 2014. ביוני 2014, המשחק הצליח למכור באירופה יותר מ-400,000 עותקים בשווי כולל של 21 מיליון יורו.
משחק ההמשך

ב-27 בנובמבר 2017 יצא משחק ההמשך, Wolfenstein 2: The New Colossus, שהוכרז קודם לכן בתערוכת E3 של אותה השנה על ידי Bethesda המפיצה. המשחק מפותח על ידי אותה החברה - MachineGames - באמצעות מנוע המשחק id Tech 6, המנוע ששימש את דום. המשחק ממשיך את עלילותיו של בלאזקוביץ' שמגיע לארצות הברית הכבושה בידי הנאצים, במטרה לחולל שם את המהפכה האמריקנית השנייה.
הערות שוליים

↑  Russ Pitts, Making Wolfenstein: a fight club on the top of the world, Polygon, ‏2014-05-15 (באנגלית אמריקאית)
↑  http://nzgamer.com/features/1357/wolfenstein-the-new-order-interview.html
↑  Mitch Dyer, What Is Bethesda's 1960 Tease?, IGN, ‏2013-05-06 (באנגלית)
↑  Griffin McElroy, Wolfenstein: The New Order delayed into 2014, Polygon, ‏2013-08-01 (באנגלית אמריקאית)
↑  "Wolfenstein: The New Order release date brought forward". Eurogamer.net (באנגלית). 2014-03-26. נבדק ב-2024-04-28.
↑  Doom 4 still exists: Bethesda unveils Doom beta, GameSpot (באנגלית אמריקאית)
↑  GeForce Articles, Guides, Gaming News, Featured Stories, www.nvidia.com (באנגלית אמריקאית)
↑  Colin Campbell, 2014's most innovative games by the people making them, Polygon, ‏2014-02-04 (באנגלית אמריקאית)
↑  Elton Jones, Wolfenstein: The New Order: Top 10 Facts You Need to Know (Interview with Narrative Designer Tommy Tordsson Björk), Heavy.com, ‏2014-05-22 (באנגלית אמריקאית)
↑  http://venturebeat.com/2014/08/14/postmortem-interview-with-the-cruel-and-unusual-makers-of-wolfenstein-the-new-order/view-all/
↑  Andrew Goldfarb, The Potential of Wolfenstein: The New Order, IGN, ‏2013-06-25 (באנגלית)
↑  news, Game Developer (באנגלית)
↑  OXM Staff published, "We didnt want to cartoonify the Nazis" - Making Wolfenstein: TNO, gamesradar, ‏2015-05-06 (באנגלית)
↑  http://deadendthrills.com/welcome-to-the-occupation-a-world-for-wolfenstein/
↑  http://www.capsulecomputers.com.au/2013/11/interview-with-killer-instinct-wolfenstein-the-new-order-composer-mick-gordon/
| --- | --- |
בקרת זהויות :  NLI: 987007581564505171  BnF: cb170512975 (data)  LCCN: sh2014000590  MusicBrainz work: f2a2f961-b094-4e95-8762-455cb816d60f  VIAF: 17146825263507631926   WorldCat (עם VIAF): 17146825263507631926 
תמונת מסך מהמשחק: השחקן נמצא בלונדון, ולוחם ב"לונדון מוניטור" (לשים לב לביג בן מצד שמאל ולסביבה שמעוטרת בדגלים נאציים)
בכניסה למחנה הריכוז. (לשים לב לרובוט מצד ימין)
עיצוב המשחק לקח השראה מהאדריכלות הנאצית: בתמונה השחקן נמצא בברלין, בנויה מחדש לפי עקרונות הנאציזם, ובמרכזה מונומנט ענק בשם "היכל העם"